《送张景纯》
宋代·李复

我居杜陵君淮东，平生南北马牛风。
云山一日邂逅见，草木千里臭味同。
今朝归心逐社燕，他日付书随春鸿。
不堪立马向日暮，索莫酒散秋堂空。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。